Peder Hvelplund (EL), 2025-11-25:
Tak for det, formand.
Mine ærede kollegaer må have mig undskyldt, men jeg tror altså, at kvaliteten af den her debat lidt afspejler den manglende kvalitet i det forslag, vi behandler her i dag.
Jeg kan lige så godt med det samme sige til hr. Lars Boje Mathiesen i forhold til det med, at man ikke fremsætter et forslag til vedtagelse til en åbningsdebat, fordi det ikke kommer til afstemning, at så kan man jo indkalde til en forespørgselsdebat eller en hasteforespørgselsdebat og fremsætte et forslag til vedtagelse dér og se, hvilke partier der bakker op omkring det.
Det afgørende i forhold til at udtrykke mistillid er jo ikke, om man kommer til at stemme, men det er, at man rent faktisk kan vælte en regering.
Vi har stemt for at udskyde fristen i forhold til at ændre ministeransvarlighedsloven.
Der var vi helt på linje.
Men her er det afgørende ikke, om man kan holde ministre op på ministeransvarlighedsloven.
Det afgørende her er jo den politiske tillid.
Det er helt uagtet, hvordan det juridiske spor er.
Så derfor synes jeg, det er en lidt søgt forklaring, og derfor synes jeg også, debatten bliver lidt mærkelig, for så kan vi alle sammen hver især gå herop og sige, hvor fantastisk den her regering er, eller hvor elendig den er.
Det er jo en regering, som efter regeringens egen opfattelse er en mærkelig regering, og det er jeg enig i.
Den er blå, den er asocial, og den svigter velfærden, klimaet og miljøet.
Der er jo ikke nogen tvivl om, at efter folketingsvalget var der et flertal af vælgerne, som havde sat kryds ved en rød-grøn retning for Danmark.
Det svigtede Socialdemokraterne, i forhold til at de gik ind i den her besynderlige regering og lavede et politisk svigt, som har ført til den regering, vi har i dag, og som Enhedslisten også arbejder hårdt for at komme af med, hellere før end siden.
I stedet for har regeringen sammen med højrefløjen ladet forureningen fortsætte.
Væk var den kontanthjælpsaftale, man lavede sammen med Enhedslisten, som skulle bekæmpe fattigdom.
I stedet for har regeringen lavet en ny kontanthjælpsaftale sammen med højrefløjen, som gør, at borgere i dag kommer til at havne i hjemløshed.
Vi fik en afskaffelse af store bededag, der kom som en tyv om natten.
Vi har fået milliardstore skattelettelser i toppen af samfundet.
Og vi ser stigende priser, uden at regeringen reelt er villig til at gøre noget konkret ved det.
Det er nok ikke det, som mange røde vælgere, som skabte det røde flertal i 2022, havde stemt for.
Ligesom dem ønsker jeg, at vi kan få den røde og den grønne politik tilbage i Danmark.
Det betyder også, at hvis vi får muligheden for at vælte den her regering, gør vi det – i dag, i morgen eller i overmorgen.
Det er et løfte.
Danmark har brug for forandring; Danmark har brug for rød og grøn forandring.
Når vi alligevel kommer til at stemme gult til det her beslutningsforslag, er det, fordi vi med det her beslutningsforslag ikke kommer en tøddel nærmere det mål at vælte den her regering.
Er der noget, jeg sætter pris på her i Folketingssalen, er det, at vi er grundige og dedikerede i vores arbejde, og det her er ikke udtryk for et grundigt og dedikeret arbejde.
Hvis man skal vælte den her regering, skal det være, fordi man har en konkret sag; så skal det være, fordi man laver sit forarbejde med at samle et flertal af partier, som er i stand til at kunne vælte den her regering; eller det skal være, fordi regeringen har mistet sit parlamentariske grundlag.
Ingen af de tilfælde er det, vi ser her, og derfor synes jeg helt ærligt, at det er spild af Folketingets tid at komme med et beslutningsforslag af den her karakter.
Uagtet at jeg er fuldstændig enig i intentionen om, at den her regering skal væltes, kan vi ikke støtte det her beslutningsforslag, fordi man simpelt hen ikke har lavet sit arbejde grundigt.
Så hvis hr. Lars Boje Mathiesen og Borgernes Parti har et ønske om at vælte den her regering – et ønske, som vi deler – kræver det altså også, at man er enige og er i stand til at finde en sag, som man kan samle et flertal om, så man kan skabe et flertal for en vedtagelsestekst, der udtrykker mistillid til regeringen.
Det har vi tidligere været klar til, og det vil vi være igen.
Vi har selv arbejdet hårdt for det både i forhold til sms-sagen og Samsamsagen, hvor vi har forsøgt at skabe et flertal uden om regeringen.
Jeg har så sent som i dag siddet i et samråd med fire ministre på grund af det skandaløse svigt i forhold til at modtage medicinske patienter fra Gaza.
Så i Enhedslisten arbejder vi hårdt for at kunne vælte den her regering, men arbejdet skal gøres ordentligt, og det skal være realistisk, at vi kan skabe et flertal uden om regeringen.
Så desuagtet at vi støtter intentionen i det, kan vi ikke støtte det, som jeg vil betragte som et konspiratorisk beslutningsforslag fra den yderste højrefløj, og derfor kommer vi til at stemme gult.